Blah, blab, blah... - Stormfront
Blah, blab, blah...
Mbeki sal die sweep klap in sy staatsrede - Beeld
Willem Jordaan 09/02/2005 08:13 - (SA) DIE dringendheid van verbeterde lewering sal na verwagting die vernaamste saambindende tema wees wanneer pres. Thabo Mbeki oormôre sy staatsrede voor hom regskuif.
Dit is ook heel gepas dat daadwerklike lewering die vernaamste fokus van die toespraak moet wees, want later die aand word die viering van die eerste dekade van vryheid finaal in Athlone afgesluit.
Groot werk lê nog voor:
Terwyl die eerste tien jaar van die Suid-Afrikaanse demokrasie gekenmerk is deur die transformasie van die samelewing met 'n magdom wette en beleidstukke, is lewering nou die vernaamste taak in die tweede dekade.
Sedert Mbeki in 1999 aan die bewind gekom het, het die meerderheid van sy staatsredes getoon dat hy verkies om 'n konkrete en programmatiese benadering te volg wanneer dit by die regering se plan van optrede kom.
Van die kwistige tierlantyntjies wat sy briewe in ANC Today kenmerk, is daar gewoonlik min tekens. In dié opsig is daar 'n sekere voorspelbaarheid aan Mbeki se benadering wat heelwat leidrade bied oor wat vanjaar verwag kan word.
In die lig van die kontinuïteit tussen bestaande langtermyn-regeringsprogramme en die ANC se verkiesingsmanifes, sou 'n mens kon verwag dat die Mbeki-regering met geen skokke of beleidsveranderings vorendag sal kom nie.
Bestaande regeringsprogramme het verlede jaar die ANC-verkiesingsmanifes onderlê en dít was klaarblyklik die fondament waarop die Mbeki-regering die tweede dekade van vryheid wou bou.
Dié doelwitte is onder meer om:
werkloosheid en armoede teen 2014 te halveer;
die ontwikkeling van infrastruktuur en belegging in sleutelbedrywe te bevorder;
swart ekonomiese bemagtiging behoorlik op dreef te kry;
1 miljoen werkgeleenthede te skep deur die omvattende program vir openbare werke;
grondherverdeling te voltooi, met 30% van alle landbougrond wat teen 2014 herverdeel moet wees;
'n gesondheidsektor te vestig wat bekostigbare sorg vir almal sal verskaf, asook om die stryd teen MIV/vigs behoorlik op dreef te kry; en
150 000 polisielede in aktiewe diens te ontplooi.
In sy daaropvolgende staatsrede het Mbeki dié beleidsbene meer vleis gegee deur tasbare doelwitte vir die komende termyn te stel.
As die logika van Mbeki se algemene benadering deurgevoer word, is dit nou tyd vir 'n beoordeling, terugvoering oor vordering en die klap van die sweep oor projekte wat sloer.
Wat dít betref, sal 'n vorderingsverslag wat in die aanloop tot die staatsrede saamgestel is waarskynlik die grondslag van die president se beoordeling vorm. Die verslag kan ook aangevul word met nuwe inligting en statistieke oor die ekonomie. Dít het moontlik veral betrekking op die sukses van swart ekonomiese bemagtiging nadat kritiek hierop van die opposisie en ANC-alliansievennote die afgelope tyd 'n doring in Mbeki se vlees was.
Mbeki kan dalk nuwe inligting gebruik om kritiek te probeer weerlê en te argumenteer dat dit nie net die elite is wat deur swart ekonomiese bemagtiging bevoordeel word nie.
Oudergewoonte sal die toespraak dus 'n sterk ekonomiese inslag hê en die president kan probeer munt slaan uit 'n algemene positiewe ingesteldheid wat oor die prestasie van die Suid-Afrikaanse ekonomie heers.
Die beoordelings wat in dié afdeling gedoen word, strook ook met verwagtings dat Mbeki die regering se planne vir groter ekonomiese groei en werkskepping bekend kan maak. Dit is bekend dat 'n indringende kabinetslekgotla oor dié kwessies verlede maand gehou is.
Die klem het veral op mikro-ekonomiese hervorming geval en beduidende aankondigings word veral op dié gebied van werkskepping verwag. Sektore soos inligtingstegnologie, landbou, uitvoer en die lewering van sakedienste is reeds in die verlede uitgesonder as groeisektore en die kans is goed dat dit weer aandag sal kry.
'n Belangrike vraag wat die afgelope tyd ywerig in regeringskringe bespreek word, is hoe dit moontlik is dat die Suid-Afrikaanse ekonomie stewig presteer, maar die voordele van dié prestasie steeds 'n minderheid mense bereik. Mbeki kan moontlik meer hieroor sê.
Verder is dit bekend dat Mbeki nie tevrede is met die pas van transformasie op verskillende gebiede in die samelewing nie. Onlangse openbare botsings en skerp uitlatings van die ANC oor die regbank, rassisme in sport en die rol van ras in die ekonomie is sterk aanduiders dat Mbeki dié temas kan aanroer.
Binne dié konteks sal die president waarskynlik voortborduur op sy beroep op die private sektor om betrokke te raak by die skep van 'n vooruitstrewende toekoms vir die land. Of - soos dit in die ANC-manifes verwoord is - " 'n volkskontrak vir 'n beter lewe vir almal".
Ek glo nie hierdie volkskontrak hou enigiets in waarop ons ons asem hoef op te hou nie...